**Marco Robert Bjurström** (s. 31. toukokuuta 1966 Helsinki) on suomalainen tanssinopettaja, ohjaaja, koreografi ja viestintäkouluttaja. Hän on työskennellyt myös juontajana ja Nelosen uutisten uutisankkurina. Hän tuli tunnetuksi vuosina 1997–2005 juontamastaan *BumtsiBum!*-ohjelmasta.

Ura
---

Bjurström valmistui kuuden laudaturin ylioppilaaksi Käpylän lukiosta vuonna 1985 ja opiskeli jonkin aikaa Teatterikorkeakoulussa tanssitaiteen linjalla. Hän on työskennellyt Stepup Oy:n toimitusjohtajana 1987–1997 ja hallituksen puheenjohtajana vuodesta 1997. Vuodesta 1999 hän on ollut yrittäjä Namnam-tuotanto Oy:ssä. Bjurström on toiminut myös viestintäkouluttajana yhdessä Ritva Enäkosken kanssa vuodesta 1990. Hän on opettanut tanssia muun muassa Aira Samulinin tanssikoulussa ja StepUp Show Schoolissa sekä ohjannut useita musikaaleja.

Ennen Bumtsibumia Bjurström juonsi *Me Kastelijat* -ohjelmaa (1997). Vuonna 2003 hän esiintyi omana itsenään *Salatut elämät* -televisiosarjassa. Vuosina 2006–2009 Bjurström juonsi ohjelmaa *Tanssii tähtien kanssa* ensin Ella Kannisen ja myöhemmin Vanessa Kurrin kanssa. Vuonna 2009 hänen juontajaparinaan oli Vappu Pimiä. Bjurström juonsi myös syksyllä 2008 alkanutta viihdeohjelmaa *Jackpot* ja on toiminut suorien *Idols*-lähetysten niin sanottuna neuvonantajana tauoilla. Hän on juontanut paljon erilaisia tilaisuuksia, muun muassa presidentti Tarja Halosen vaalivalvojaiset. Vuonna 2010 hän esiintyi *Dance*-tanssiohjelman toisena vakio- ja päätuomarina yhdessä Merja Satulehdon kanssa. Hän toimi itse ideoimansa koulumusikaalikilpailun *Stagen* päätuomarina. Toukokuussa 2012 Nelonen ilmoitti kiinnittäneensä Bjurströmin kanavan uudistuvien televisiouutisten uutisankkuriksi. Hän työskenteli Nelosen uutisankkurina 3. joulukuuta 2012 – 6. tammikuuta 2014.

Bjurström ohjasi Sillanpää-oopperan, jonka ensi-ilta F. E. Sillanpään syntymäkodin miljöössä Hämeenkyrössä Myllykolun kesäteatterissa oli heinäkuussa 2017. Tämä oli Bjurströmin ensimmäinen oopperan ohjaustyö.

Bjurström palasi tv-juontajaksi syksyllä 2018 Yle TV1:n tietokilpailuohjelmassa *Hyvät katsojat*.

Bjurström ohjasi Carmen-oopperan Tampereella. Oopperan ensi-ilta oli helmikuussa 2020.

Tunnustuksia
------------

Bjurström sai suosituimman mies-tv-esiintyjän Telvis-palkinnon vuosina 1997–2000. Lisäksi hän oli Vuoden viihdyttäjä 1998 ja Vuoden positiivisin suomalainen 1999.

Yksityiselämä
-------------

Bjurström julkisti toukokuussa 2016 yli 20 vuotta kestäneen parisuhteensa ja asuu Helsingissä miehensä Peter Pihlströmin kanssa. Bjurströmillä oli veli Janek, joka kuoli 49-vuotiaana toukokuussa 2020. Janek Bjurström piti veljensä Marcon kanssa kahta Pompier-ravintolaa Helsingin Kampissa ja Esplanadilla.

Kirjallinen tuotanto
--------------------

* *Joustoa viestintään*. (Yhdessä Ritva Enäkosken kanssa). Helsinki: WSOY, 2001. ISBN 951-0-26519-5.
* *Sitä saa, miten tilaa*. (Yhdessä Ritva Enäkosken kanssa). Helsinki: WSOY, 2005. ISBN 951-0-30873-0.

Lähteet
-------

1. 1 2 3  Paavilainen, Ulla (päätoim.): *Kuka kukin on. Henkilötietoja nykypolven suomalaisista 2015*, s. 69. Helsinki: Otava, 2014. ISBN 978-951-1-28228-0.
2. ↑  Marco Bjurströmin isoäiti häpesi silmät päästään tanssijan lakkiaisasua – yo-kirjoitusten lopputulos mykisti: "Mummi oli puulla päähän lyöty" *Ilta-Sanomat*.  31.5.2018. Viitattu 31.5.2018.
3. ↑  Vappu Pimiästä Tanssii Tähtien Kanssa -ohjelman juontaja!  14.1.2009. Mtv3.fi. Viitattu 8.3.2009.
4. ↑  Dance *nelonen.fi*.  Arkistoitu 22.3.2010. Viitattu 16.6.2010.
5. ↑  Marco Bjurström Nelosen uutisankkuriksi  31.5.2012. Stara.fi. Viitattu 31.5.2012.
6. ↑  Marco Bjurström jättää Sanomatalon – edessä uusia ja vanhoja haasteita  7.1.2014. Yle. Viitattu 7.1.2014.
7. ↑  Marco Bjurström debytoi oopperaohjaajana: "Pökerryttävät arviot" *iltalehti.fi*. Viitattu 28.7.2017.
8. ↑  Marco Bjurström palaa televisioon tietokilpailuohjelman merkeissä: "Ajattelin jo jääneeni eläkkeelle" *iltalehti.fi*. Viitattu 4.6.2018.
9. ↑  Georges Bizet: Carmen *Tampere-talo*. Viitattu 24.1.2020.
10. ↑
11. ↑  Rita Tainola: Marco Bjurström puhuu ensimmäistä kertaa suhteestaan: "Olemme olleet yhdessä yli 20 vuotta" *Ilta-Sanomat*.  9.5.2016.  Arkistoitu 11.5.2016. Viitattu 13.5.2016.
12. ↑  Seiska: Marco Bjurströmin ravintoloitsijaveli Janek Bjurström on kuollut - Marcolta riipaiseva kirjoitus *www.iltalehti.fi*. Viitattu 5.5.2020.

Aiheesta muualla
----------------

Wikisitaateissa on kokoelma sitaatteja aiheesta ***Marco Bjurström***. 

CommonsCommons
Wikimedia Commonsissa on kuvia tai muita tiedostoja aiheesta **Marco Bjurström**.
* Marco Bjurströmin kotisivut
* Marco Bjurström Internet Movie Databasessa. (englanniksi)
* Yle Elävä arkisto: Miten minusta tuli minä, Marco Bjurström
* Iltalehden Julkkislista: Marco Bjurström
* HS.fi artikkeli Marco Bjurströmistä ja Jari Sillanpäästä (Arkistoitu – Internet Archive)
* Marco Bjurström radio-ohjelmassa Kuusi kuvaa, 8.4.2017 Yle

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Suomi (KANTO)
* Yhdysvallat

 |
|  |
| Henkilöt | 
* Yle

 |

 |